
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru modificarea și completarea Ordonanței de urgență a Guvernului nr.98/2006 privind supravegherea suplimentară a instituțiilor de credit, a societăților de asigurare și/sau de reasigurare, a societăților de servicii de investiții financiare și a societăților de administrare a investițiilor dintr-un conglomerat financiar, cu care comisia noastră a fost sesizată în fond cu adresa Biroului Permanent nr. PLx.140 din 29 mai 2012.
	PREŞEDINTE,

Eugen NICOLĂESCU 

RAPORT

asupra proiectului de Lege pentru modificarea și completarea Ordonanței 
de urgență a Guvernului nr.98/2006 privind supravegherea suplimentară 
a instituțiilor de credit, a societăților de asigurare și/sau de reasigurare, 
a societăților de servicii de investiții financiare și a societăților de 
administrare a investițiilor dintr-un conglomerat financiar
Cu adresa nr. PLx.140 din 29 mai 2012, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru modificarea și completarea Ordonanței de urgență a Guvernului nr.98/2006 privind supravegherea suplimentară a instituțiilor de credit, a societăților de asigurare și/sau de reasigurare, a societăților de servicii de investiții financiare și a societăților de administrare a investițiilor dintr-un conglomerat financiar.
La întocmirea raportului s-a avut în vedere avizul favorabil al Consiliului Legislativ, avizul favorabil al Comisiei juridice, de disciplină şi imunităţi, avizul favorabil al Comisiei pentru politică economică, reformă şi privatizare şi avizul favorabil al Comisiei pentru afaceri europene. 
Prezentul proiect de Lege are ca obiect de reglementare introducerea unor prevederi de ordin tehnic specifice activității de asigurare: 

· aplicarea procedurii de faliment și la societățile de reasigurare;

· stabilirea unui termen de prescripție de 5 ani pentru plata despăgubirilor de către fondul de garantare;

· reglementarea dizolvării și lichidării voluntare a societăților de asigurare/reasigurare.

 Proiectul de Lege face parte din categoria legilor ordinare, potrivit art. 73 din Constituţia României, republicată.
La dezbaterea proiectului au participat, în conformitate cu prevederile art. 54 şi 55 din Regulamentul Camerei Deputaţilor, din partea Ministerului Finanțelor Publice domnul Ion Ghizdeanu – secretar de stat, doamna Corina Marin – director, doamna Oana Iacobescu – şef serviciu, din partea Băncii Naționale a României doamna Irina Budiu – expert şi din partea Comisiei Naționale a Valorilor Mobiliare doamna Gabriela Anghelache – preşedinte şi domnul Radu Toia – director general.
La lucrările comisiei şi-au înregistrat prezenţa un număr de 31 deputaţi din totalul de 31 membri ai comisiei.

Raportul comisiei a fost adoptat în unanimitate de către deputaţii prezenţi la dezbateri. 
Proiectul de Lege a fost adoptat de Senat în condiţiile articolului 75 alineatul (2) teza a III-a din Constituţia României, republicată.
Proiectul de lege, potrivit art. 75 alin. (1) şi (3) din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaților.
In urma dezbaterii proiectului de Lege pentru modificarea și completarea Ordonanței de urgență a Guvernului nr.98/2006 privind supravegherea suplimentară a instituțiilor de credit, a societăților de asigurare și/sau de reasigurare, a societăților de servicii de investiții financiare și a societăților de administrare a investițiilor dintr-un conglomerat financiar, în şedinţa din data de 1 octombrie 2012, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat.
	PREŞEDINTE,

Eugen NICOLĂESCU
	SECRETAR,

Nicolae BUD


Consilier parlamentar

Vasilica Popa       

1
1

